# José Preciado Fourniers

José Preciado Fourniers (Livorno, 1805 – Erriberri, 1871ko urtarrilaren 9a) organista eta musikagilea izan zen.

## Biografia

Italian jaio zen, baina gurasoak Mateo eta Maria Zaragozakoak eta Vinarozekoak zituen, hurrenez hurren. Haurtzaroan musika ikasi zuen Zaragozako Pilarreko basilikan, Ramón Ferreñac organistarekin. Ondoren, musika-tratatu bat argitaratu zuen, berrikusia eta zabaldua.
Artean nahiko gaztea zela, Preciado Teruelgo katedraleko organista (1823-1826) izan zen, eta ondoren kapera-maisu eta Barbastroko (hiri horretan ezkondu zen) organista.
1828an Tafallako Andre Maria elizako organista plaza lortu zuen. Familia arazoak zirela eta, aldi baterako Aragoira joan zen udalaren baimenarekin, baina 1835eko urtarrilaren 13an kargutik kendu zuten, ez zegoelako. Helegitea aurkeztu zuen Nafarroako Errege Kontseiluan eta honek karguan berriro jartzera behartu zuen. Azken hau, ordea, parrokiaren arazo ekonomikoek zaildu egin zuten, organoa soldatarik gabe jotzeko eskatu baitzioten. 1835etik 1839ra Lizarrako San Joan Bataiatzailearen elizako organista izan zen, eta Nafarroako herri horretatik Tafallara itzuli zen berriro. Bertan, Andre Maria eta San Pedroren parrokia elkartuetako organista eta kapera maisu izan zen 1859 arte.
1842ko uztailaren 7an, eta musika erlijiosoaren alorrean tokiko pertsonalik ez zegoenez, eta agian egoera ekonomiko deseroso bat arintzeko (Esparteroren desamortizazioa 1841ean izan zen), hiriko udaletxean proposatu zuen Musika Eskola bat sortzea, Tafallako gazteei etorkizun profesionala bermatzeko, eta elizan, berriz, erlijio-funtzioen esparruan jarraipena izatea. Udalak 1842ko azaroaren 13an onartu zituen oinarriak. 1858an, ikasleengandik orkestra txiki bat sortu zen — hiriko lehena —, 1861ean Felipe Gorritik, Preciadoren piano ikasle ohiak, sortu zuen musika banda tafallarra.
1845eko otsailaren 23an bigarren aldiz ezkondu zen, 1855ean hil zen Rosa Menescao Gilekin, eta urte horretan bertan ezkondu zen Paula Ozkaritz Bustorekin. 1853an Tolosako Andre Maria elizako kapera maisu eta organista posturako oposizioetara aurkeztu zenean – emaitzarik gabe –, Preciadok adierazi zuen 1849an «Empresa Filarmónica Santa Cecilia de Tafalla» sortu zuela, musika sakratuaren hedatzaile gisa. 1856ko apirilean Lizarrako San Joan elizako organista oposizioetan zentsore bakarra izan zen eta 1860an Erriberriko San Pedro elizako kapera maisu plaza lortu zuen.

## Erreferentziak

* ↑ (Gaztelaniaz) Muneta Martínez de Morentin, Jesús María. (2007). Músicos turolenses. Teruel: Instituto de Estudios Turolenses, 91 or. ISBN 9788496053274..
* 1 2 (Gaztelaniaz) González Marín, Luis Antonio; Martínez García, María Carmen. (2006). f «El "Método teórico-práctico para aprender a acompañar" de Ramón Ferreñac y José Preciado» Nassarre. Revista aragonesa de Musicología XXII: 173-190. ISSN 0213-7305..
* ↑ (Gaztelaniaz) Sánchez de Haedo, Julián. (1826). Guía del estado eclesiástico seglar y regular, de España en particular, y de toda la Iglesia Católica en general, para el año de 1826. Madril: Imprenta de Sancha, 359 or..
* ↑ (Gaztelaniaz) Goldacarena Asa, Arturo. (2005). «La Educación Musical en Navarra en el siglo XIX: Las primeras escuelas de música municipales» Musiker (14): 47-77..
* ↑ (Gaztelaniaz) Tafallako Udala. Banda de Música La Tafallesa. .